PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2006/39/2/1/087	Bratislava 21. júla 2006	

Protimonopolný úrad Slovenskej republiky, odbor zneužívania dominantného postavenia v správnom konaní č. 0100/OZ/2005 začatom dňa 21. 11. 2005 z vlastného podnetu voči mestu Zvolen vo veci možného porušenia § 39 zákona 
č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov

rozhodol

1.	tak,  že mesto Zvolen vydaním všeobecne záväzného nariadenia č. 83/2004 o záväznej časti Územného plánu mesta Zvolen v bode G.3 – Energetika, v ktorom sa ustanovuje, že mesto má „v zásobovaní teplom rozvojových území mesta v jednotlivých mestských sektoroch uprednostniť pripojenie na centrálny zdroj tepla tam, kde sú pre toto riešenie optimálne územno-technické podmienky“ a že mesto má  „zamedziť vytváraniu nových malých zdrojov znečistenia ovzdušia v jednotlivých mestských sektoroch, pokiaľ sú objekty napojené na systém CZT“ zjavnou podporou zvýhodňujúcou určitého podnikateľa obmedzilo súťaž v oblasti tepelnej energetiky na území mesta Zvolen a tým porušilo § 39 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov,

2.	na základe § 38 ods. 3 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že za konanie uvedené v bode 1 výroku ukladá mestu Zvolen peňažnú pokutu vo výške 50.000,- Sk, slovom päťdesiattisíc korún, ktorú je povinné uhradiť v lehote 15 dní odo dňa nadobudnutia právoplatnosti tohto rozhodnutia Protimonopolnému úradu Slovenskej republiky na účet 
č. 7000060793/8180 KS 1118 VS 200621087 vedený v Štátnej pokladnici.

Odôvodnenie:

Dňa 3. 8. 2005 obdržal Protimonopolný úrad Slovenskej republiky, odbor zneužívania dominantného postavenia (ďalej len „úrad“) od 
SVB – BUKOVINA, so sídlom J. Poničana 2413/61, 960 01 Zvolen zastúpeného JUDr. Ivanom Kotlebom, advokát, so sídlom Ul. Prof. Sáru 5, 974 01  Banská Bystrica (ďalej len „navrhovateľ“), podnet vo veci možného porušenia § 39 zákona 
č. 136/2001 Z.z. o ochrane hospodárskej súťaže a o zmene a doplnení zákona SNR č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“) mestom Zvolen. Navrhovateľ namietal rozpor so zákonom v ustanovení časti G.3 – Energetika Všeobecne záväzného nariadenia mesta Zvolen č. 83/2004 o záväznej časti Územného plánu mesta Zvolen (ďalej len „VZN č. 83/2004“), v ktorom sa ustanovuje, že je potrebné „zamedziť vytváraniu nových malých zdrojov znečistenia ovzdušia v jednotlivých mestských sektoroch, pokiaľ sú objekty napojené na systém CZT“.

Na základe uvedeného podnetu začal úrad podľa § 22 ods. 1 písm. a) zákona prešetrovanie na trhu v oblasti zásobovania teplom na území mesta Zvolen so zameraním sa na to, či mesto Zvolen vydaním VZN č. 83/2004 v časti G.3 Energetika neodôvodnene zvýhodnilo podnikateľov dodávajúcich teplo do systému centrálneho zásobovania teplom.  

Na základe výsledkov prešetrovania na trhu začal úrad dňa 
21. 11. 2005 podľa § 25 ods. 1 zákona z vlastného podnetu správne konanie číslo 0100/OZ/2005 voči mestu Zvolen vo veci možného porušenia § 39 zákona.
Dňa 3. 2. 2006 bolo správne konanie listom č. 485/PMÚ SR/2006 rozšírené aj na ďalšie ustanovenie všeobecne záväzného nariadenia mesta Zvolen č. 83/2004 v časti G.3 Energetika v znení „v zásobovaní teplom rozvojových území mesta v jednotlivých mestských sektoroch uprednostniť pripojenie na centrálny zdroj tepla tam, kde sú pre toto riešenie optimálne územno-technické podmienky“.

Právna úprava

Podľa § 2 ods. 1 písm. b) zákona sa zákon vzťahuje na orgány štátnej správy pri výkone štátnej správy, orgány územnej samosprávy pri výkone samosprávy a pri prenesenom výkone štátnej správy a orgány záujmovej samosprávy pri prenesenom výkone štátnej správy.

Podľa § 1 ods. 1 zákona č. 369/1990 Zb. o obecnom zriadení v znení neskorších predpisov (ďalej len „zákon č. 369/1990 Zb.“), obec je samostatný územný samosprávny a správny celok Slovenskej republiky; združuje osoby, ktoré majú na jej území trvalý pobyt. Obec je právnickou osobou, ktorá za podmienok ustanovených zákonom samostatne hospodári s vlastným majetkom a s vlastnými príjmami. 

Podľa § 4 ods. 1 zákona č. 369/1990 Zb. obec samostatne rozhoduje a uskutočňuje všetky úkony súvisiace so správou obce a jej majetku, všetky záležitosti, ktoré ako jej samosprávnu pôsobnosť upravuje osobitný zákon, ak takéto úkony podľa zákona nevykonáva štát alebo iná právnická osoba alebo fyzická osoba. Podľa § 4 ods. 3 písm. j) tohto zákona obec pri výkone samosprávy obstaráva a schvaľuje územnoplánovaciu dokumentáciu sídelných útvarov a zón, koncepciu rozvoja jednotlivých oblastí života obce, obstaráva a schvaľuje programy rozvoja bývania a spolupôsobí pri utváraní vhodných podmienok na bývanie v obci. Podľa 
§ 6 ods. 1 zákona č. 369/1990 Zb. obec môže vo veciach územnej samosprávy vydávať nariadenia.

Na základe vyššie uvedeného teda možno konštatovať, že mesto Zvolen je orgánom (rozumej jednotkou) územnej samosprávy a činnosti posudzované v tomto správnom konaní patria do výkonu samosprávy mesta Zvolen. Na mesto Zvolen sa preto zákon vzťahuje.  

V § 25 ods. 3 písm. e) zákona sa stanovuje, že účastníkom konania v prípade možného porušenia ustanovenia § 39 zákona je orgán štátnej správy, orgán územnej samosprávy alebo orgán záujmovej samosprávy. V tomto prípade je účastníkom konania orgán (jednotka) územnej samosprávy, čiže mesto Zvolen.

Charakteristika trhu tepelnej energetiky v meste Zvolen

Pojem „centrálny zdroj tepla“ nie je zadefinovaný, ale možno ho vykladať ako tepelné zariadenie alebo sústavu tepelných zariadení, ktorá zabezpečuje dodávku tepla, príp. aj teplej úžitkovej vody pre viac odberateľov (objektov). Sústava centrálneho zásobovania teplom (ďalej len „sústava CZT“) je sústava tvorená zdrojmi tepla (teplárňami, výhrevňami), primárnymi tepelnými rozvodmi, odovzdávacími stanicami tepla, sekundárnymi tepelnými rozvodmi a konečnými odberateľmi tepla. Do sústavy CZT je dodávané teplo vo forme horúcej vody, resp. pary, na základe požiadaviek konečných odberateľov tepla pre vykurovanie, vzduchotechniku, teplú úžitkovú vodu, resp. pre technologické účely. Primárne médium sa prostredníctvom primárnych rozvodov tepla dostáva do odovzdávacích staníc tepla, kde sa ďalej transformuje na nižšie parametre, ktoré sa prostredníctvom sekundárnych rozvodov distribuujú konečným odberateľom tepla vo forme teplej vody pre vykurovanie a teplej úžitkovej vody. Dodávka a množstvo dodávaného tepla pri väčších sústavách CZT je riadené dispečingom, ktorý na základe vývoja počasia, zmluvných vzťahov medzi výrobcom a odberateľom, resp. medzi spoločnosťami dodávajúcimi do tej istej sústavy, technických možností jednotlivých zdrojov pracujúcich do sústavy, nasadzuje jednotlivé zdroje do sústavy CZT. 

Na území mesta Zvolen pôsobia ako výrobcovia tepla spoločnosti Zvolenská teplárenská, a.s., Lučenecká cesta 25, 961 50 Zvolen (ďalej len „Zvolenská teplárenská, a.s.“), MPBH, spol. s r.o., Unionka 54, 960 01 Zvolen (ďalej len „MPBH, spol. s r.o.“),  Bučina Zvolen, a.s., Lučenecká cesta 1335/21, 960 96 Zvolen (ďalej len „Bučina, a.s.“), SBD, Nográdyho 1455/24, 961 50 Zvolen (ďalej len „SBD“). 

Ako dodávatelia tepla pôsobia na území mesta Zvolen spoločnosti Zvolenská teplárenská, a.s., MPBH, spol. s r.o., Bučina, a.s., Železničné opravovne a strojárne Zvolen, a.s., Môťovská cesta 259/11, 960 03 Zvolen (ďalej len „ŽOS, a.s.“), Železničná spoločnosť Cargo Slovakia, a.s., Drieňová 24, 820 09 Bratislava (ďalej len „ŽSSK CARGO“), a spol. UNITHERM, s.r.o., Hronská 3211/1, 960 01 Zvolen (ďalej len „UNITHERM, s.r.o.“). Dodávateľmi tepla a teplej úžitkovej vody do systému centrálneho zásobovania teplom sú len spoločnosti Zvolenská teplárenská, a.s. a MPBH, spol. s r.o.

Zvolenská teplárenská, a.s. bola založená Fondom národného majetku SR dňa 17. 12. 2001 ako jedna zo štyroch nástupníckych organizácií po zrušení Stredoslovenských energetických závodov, š.p., Žilina. Ku dnešnému dňu je 100 % akcionárom spoločnosti Zvolenská teplárenská, a.s. Fond národného majetku SR. Hlavným predmetom činnosti spoločnosti je výroba, dodávka a rozvod tepla a elektrickej energie. Výroba tepla je uskutočňovaná v kombinovanom cykle. Dodávka tepla je determinovaná dosahom rozvodov tepla. Zvolenská teplárenská, a.s. prevádzkuje dva samostatné zdroje tepla – zdroj Tepláreň „A“ a zdroj „Tepláreň „B“. Ich tepelný výkon plne postačuje pre zabezpečenie potrieb tepla celej lokality mesta Zvolen. Zvolenská teplárenská, a.s. patrí medzi 6 najväčších teplární v SR. 

Sústava centrálneho zásobovania teplom vznikla vybudovaním parovodu pre zásobovanie priemyselných odberateľov v priemyselnej zóne Lučeneckej cesty a horúcovodnej sústavy pre budované sídliskové súbory Zlatý potok a Sekier. Po vybudovaní sústavy CZT pribudli k jedinému odberateľovi tepla Bučina, n.p. ďalší odberatelia a tepláreň začala slúžiť ako centrálny zdroj tepla pre priemyselnú a bytovo-komunálnu sféru mesta Zvolen. V súčasnosti je Zvolenská teplárenská, a.s. majoritným výrobcom a dodávateľom tepla pre systém centrálneho zásobovania teplom v meste Zvolen. Tejto spoločnosti bol schválený projekt na ekologizáciu zdroja financovaný zo štrukturálnych fondov vo výške cca 470 mil. Sk so spolufinancovaním zo štátneho rozpočtu prostredníctvom kapitoly Ministerstva životného prostredia SR.

MPBH, spol. s r.o. zabezpečuje dodávku tepla na vykurovanie, dodávku tepla na ohrev vody a dodávku teplej úžitkovej vody pre bytové domy a ostatných odberateľov na vymedzenom zásobovacom území. Uvedené dodávky zabezpečuje z vlastnej výroby tepla a z tepla nakúpeného od Zvolenskej teplárenskej, a.s. Výrobu, rozvod a dodávku tepla a teplej úžitkovej vody zabezpečuje MPBH, a.s. prostredníctvom vlastných tepelných zariadení a rozvodov, ale aj prostredníctvom rozvodov prenajatých od Zvolenskej teplárenskej, a.s. a od mesta Zvolen. MPBH, a.s. je výrobcom a dodávateľom tepla pre systém CZT v meste Zvolen. 

Bučina, a.s. je drevospracujúci závod. Pre svoje technológie potrebuje teplo, ktoré vyrába vo vlastnej teplárni na spaľovanie biomasy. Na vymedzenom zásobovacom území dodáva teplo aj iným odberateľom v rámci priemyselného areálu Bučina, a.s., a to prostredníctvom vlastných technologických zariadení. Bučina, a.s. nemá odberateľov tepla v meste Zvolen. Bučina, a.s. dodáva teplo len Zvolenskej teplárenskej, a.s. a to mimo vykurovacieho obdobia a cez jej technologické zariadenia je dodávané do systému CZT. Recipročne určité množstvo tepla odoberá hlavne počas technologických odstávok ich zdroja. 

SBD zabezpečuje výrobu tepla v troch plynových domových kotolniach, spolu pre 30 bytov. Byty spravované SBD v meste Zvolen sú zásobované teplom z centrálneho zdroja Zvolenská teplárenská, a.s. SBD nie je výrobcom, ani dodávateľom tepla pre systém CZT.

ŽOS, a.s. sú spoločnosťou, ktorej hlavnou podnikateľskou činnosťou je oprava a rekonštrukcia lokomotív a výroba náhradných dielov. Spoločnosť využíva pre svoju podnikateľskú činnosť okrem iných druhov energií aj teplo, ktorého dodávka  je zabezpečená u dodávateľa tepla Zvolenská teplárenská, a.s. v objeme 
cca 80.000 – 90.000 GJ/rok. V roku 2000 získala ŽOS, a.s. aj licenciu na predaj tepla. K rozšíreniu ich podnikateľskej činnosti došlo vzhľadom k tomu, že v tesnej blízkosti areálu ŽOS, a.s. sa nachádzali ďalšie objekty, ktoré boli v minulosti vo vlastníctve ŽOS, a.s. a boli energeticky vzájomne prepojené. Dodávku tepla uskutočňuje ŽOS, a.s. prostredníctvom vlastných technických zariadení. ŽOS, a.s. nie je a ani v minulosti nebola výrobcom a dodávateľom tepla pre systém CZT.

ŽSSK CARGO podniká v predmete podnikania výroba tepla a rozvod tepla od mája 2005. ŽSSK CARGO zabezpečuje v meste Zvolen dodávku tepla a teplej úžitkovej vody pre svoje objekty, resp. bytové a nebytové priestory cudzích odberateľov, ktorí sa nachádzajú v prenajatých priestoroch ŽSSK CARGO a to prostredníctvom vlastných technických a technologických zariadení. Odberateľmi ŽSSK CARGO  sú najmä zložky ŽSR, Železničná polícia, Železničná poliklinika. ŽSSK CARGO nie je a nebola dodávateľom tepla pre systém CZT. 

Pre spotrebiteľov tepla v meste Zvolen by bolo alternatívou k odoberaniu tepla zo systému CZT vybudovanie malých kotolní v bytových domoch alebo v nebytových priestoroch. 

Úrad na účely tohto konania nepovažuje za potrebné zadefinovať presne relevantný trh v oblasti tepelnej energetiky v meste Zvolen. Pre účely tohto konania je postačujúce zistenie, že v oblasti tepelnej energetiky v meste Zvolen pôsobí niekoľko výrobcov a dodávateľov tepla, a tiež zistenie, že pre záujemcov o dodávky tepla existujú aj iné možnosti, ktoré by mohli využiť, keby neboli obmedzovaní všeobecne záväzným nariadením mesta Zvolen, ktoré je predmetom tohto správneho konania.

Konanie mesta Zvolen

Obec schvaľuje územné plány obcí a zón, obstaráva a schvaľuje územno-plánovaciu dokumentáciu obcí a zón a jej záväzné časti vyhlasuje všeobecne záväzným nariadením. Schválená územnoplánovacia dokumentácia je v určenom rozsahu záväzným alebo smerným podkladom na vypracovanie a schvaľovanie ďalšej územnoplánovacej dokumentácie, na územné rozhodovanie a na vypracovanie dokumentácie stavieb.

V územnoplánovacej činnosti sa využívajú existujúce dokumenty a súbory informácií, ktoré obsahujú informácie o území a z týchto dokumentov sa povinne využívajú aj odvetvové koncepcie a koncepcie rozvoja jednotlivých oblastí života obcí, ktoré schvaľuje obecné zastupiteľstvo.

Podľa § 31 zákona o tepelnej energetike obec zabezpečuje vypracúvanie koncepcie rozvoja obce v tepelnej energetike v súlade s dlhodobou koncepciou Energetickej politiky Slovenskej republiky a v rozsahu metodického usmernenia Ministerstva životného prostredia SR, ak na jej území pôsobí dodávateľ alebo odberateľ, ktorý rozpočítava množstvo dodaného tepla konečnému spotrebiteľovi. Koncepcia rozvoja obce v tepelnej energetike sa po schválení obecným zastupiteľstvom stáva súčasťou záväznej časti územnoplánovacej dokumentácie obce.

Základným zadávacím dokumentom územného plánu je zadanie, ktoré bolo v meste Zvolen spracované, prerokované a schválené v r. 2000. Súčasne so spracovaním zadania mesto Zvolen zabezpečilo spracovanie Komunálnej energetickej koncepcie ako koncepcie rozvoja tepelného hospodárstva na území mesta Zvolen. Komunálna energetická koncepcia bola spracovaná kolektívom odborníkov všetkých dotknutých oblastí, pričom garantom riešenia bola Slovenská technická univerzita v Bratislave. 

Dôvodom pre obstaranie komunálnej energetickej koncepcie ako podkladu pre spracovanie konceptu a návrhu územného plánu obce boli podľa vyjadrenia mesta dva hlavné aspekty, a to existencia teplárne  a vybudovaný systém CZT na území mesta tak, že niektoré mestské časti nemajú inú možnosť zásobovania teplom, pričom každým odpojením zo systému CZT sa znevýhodňujú podmienky pre tých obyvateľov mesta, ktorí túto možnosť nemajú. Druhý dôvod bol podľa vyjadrenia mesta negatívny dopad malých zdrojov znečistenia ovzdušia na životné prostredie, t.z. zvyšovanie znečistenia ovzdušia, pričom v meste z dôvodu jeho situovania v kotline je výrazný počet inverzných dní v roku, kedy sú zhoršené rozptylové podmienky, čo má za následok zlý stav ovzdušia v meste 
(8. najznečistenejšie mesto z hľadiska ovzdušia v SR). 

Na základe schváleného zadania bol spracovaný koncept územného plánu, do ktorého boli zapracované výstupy a odporučenia z komunálnej energetickej koncepcie. Pred schválením územného plánu Mestským zastupiteľstvom vo Zvolene bol návrh preskúmaný Krajským stavebným úradom v Banskej Bystrici, ktorý vo svojom stanovisku neuviedol pochybnosti o procese obstarávania, ani pripomienky k záväzným častiam územného plánu. Územný plán mesta Zvolen bol schválený Mestským zastupiteľstvom vo Zvolene uznesením č. 144/2004 dňa 3. 12. 2004 a všeobecne záväzné časti boli vyhlásené Všeobecne záväzným nariadením 
č. 83/2004 o záväznej časti Územného plánu mesta Zvolen, ktoré nadobudlo účinnosť dňa 20. 1. 2005. 

Všeobecne záväzné nariadenie obce je podľa stavebného zákona súčasťou územnoplánovacej dokumentácie, ako záväzný podklad na územné rozhodovanie a na vypracovanie dokumentácie stavieb. Podľa § 39 stavebného zákona v územnom rozhodnutí vymedzí  stavebný úrad aj podmienky, ktorými sa zabezpečia záujmy spoločnosti v území, najmä súlad s cieľmi a zámermi územného plánovania. 

Malý zdroj znečistenia ovzdušia je definovaný v § 3 ods. 2 zákona 
č. 478/2002 Z.z. o ochrane ovzdušia a ktorým sa dopĺňa zákon č. 401/1998 Z. z. 
o poplatkoch za znečisťovanie ovzdušia v znení neskorších predpisov (zákon 
o ovzduší) ako stacionárny zdroj, ktorý je  z hľadiska miery vplyvu technologického procesu na ovzdušie alebo podľa rozsahu znečisťovania ovzdušia technologickým  celkom nepatriacim do kategórie veľkých zdrojov a stredných zdrojov. V prípade mesta Zvolen sa jedná o stacionárne zariadenie s tepelným príkonom nižším ako 
0,3 MW spaľujúcim fosílne palivá. Na takýto zdroj je možné napojiť cca do 30 bytov v závislosti od veľkosti, účelu, stavebného materiálu, stavebno-technologického vyhotovenia, veľkosti tepelných strát a pod. 

Podľa § 54 stavebného zákona stavby, ich zmeny a udržiavacie práce na nich sa môžu uskutočňovať iba podľa stavebného povolenia alebo na základe ohlásenia stavebnému úradu. V závislosti na konkrétnom prípade a charaktere technického riešenia sa môže stať, že pri výstavbe malého zdroja znečistenia ovzdušia bude postačujúce stavbu alebo jej zmenu ohlásiť stavebnému úradu ako stavebné úpravy existujúcej stavby, resp. drobnú stavbu, alebo sa môže jednať o prípad, keď zmena stavby podlieha vydaniu stavebného povolenia. Nový zdroj môže byť umiestnený v novej stavbe, alebo v už existujúcej stavbe. V prípade už existujúcej stavby môže ísť  napr. o zmenu v užívaní stavby, ktorá je spojená so zmenou stavby keď sa vyžaduje stavebné povolenie, alebo o zmenu v užívaní stavby, ktorá je spojená so zmenou stavby spočívajúcou v stavebných úpravách, kedy stavebný úrad vydáva rozhodnutie o zmene vo využití stavby so súhlasom vykonať stavebné úpravy spojené s touto zmenou využitia. 

V územnom a stavebnom konaní bude VZN č. 83/2004 záväzným podkladom pre činnosť stavebného úradu a toto nariadenie sa vzťahuje na všetky subjekty pôsobiace na území mesta Zvolen bez rozdielu, či sa jedná o fyzické osoby nepodnikateľov, fyzické osoby podnikateľov alebo právnické osoby. 

V prípade žiadosti o stavebné povolenie na nové odberné plynové zariadenie v meste Zvolen bude táto žiadosť stavebným úradom posudzovaná individuálne, vzhľadom na územnotechnické podmienky lokality, v ktorej sa stavba povoľuje. V stavebnom konaní  stavebný úrad preskúma, či dokumentácia spĺňa podmienky územného rozhodnutia a požiadavky týkajúce sa verejných záujmov. Podľa vyjadrenia mesta Zvolen bude platiť, že tam, kde je možnosť napojenia na CZT, bude táto žiadosť zamietnutá, v ostatných prípadoch mesto Zvolen za podmienky splnenia zákonom predpokladaných náležitostí nemá dôvod nevydať stavebné povolenie na takéto zariadenie, resp. stavbu. Od účinnosti všeobecne záväzného nariadenia 
č. 83/2004 stavebný úrad vo Zvolene vybavoval len jednu žiadosť o stavebné povolenie na zmenu stavby – vybudovanie alternatívneho tepelného zdroja, pričom táto žiadosť bola zamietnutá z procesných dôvodov.

Posúdenie konania mesta Zvolen 

Podľa § 39 zákona orgány štátnej správy pri výkone štátnej správy, orgány územnej samosprávy pri výkone samosprávy a pri prenesenom výkone štátnej správy a orgány záujmovej samosprávy pri prenesenom výkone štátnej správy nesmú zjavnou podporou zvýhodňujúcou určitého podnikateľa alebo iným spôsobom obmedzovať súťaž. 

Hospodárska súťaž je proces rivality medzi podnikateľmi, ktorý napomáha efektívnemu fungovaniu trhu. Podnikatelia súťažia medzi sebou o získanie zákazníkov ponukou najnižších cien, vyššou kvalitou svojich  produktov a služieb,  ako aj inováciami svojich produktov a služieb. Keď je súťaž efektívna, trh vyšle jasný signál pre firmy o tom, o ktoré tovary a služby je medzi kupujúcimi záujem. K skresľovaniu hospodárskej súťaže dochádza vtedy, keď je tento proces rivality medzi podnikateľmi narušený a podnikatelia nezískavajú jasný, správny odkaz z trhu.

Zásah samosprávy v prospech konkrétnych podnikateľov  môže skresľovať alebo obmedzovať hospodársku súťaž. Takéto konanie samosprávy môže redukovať snahu zvýhodnených podnikateľov o zlepšovanie kvality, poskytovanie lepších služieb alebo môže umelo zvyšovať ich zisky. Následkom je, že podnikatelia, ktorí sú prijímateľmi takéhoto zvýhodnenia nemajú snahu stláčať cenu a náklady a efektívne súťažiť o zákazníkov. Následkom takejto situácie môže byť udržiavanie neefektívneho podnikateľa na trhu. 

Pre spotrebiteľov tepla v meste Zvolen by bolo alternatívou k odoberaniu tepla zo systému CZT vybudovanie malých kotolní v bytových domoch alebo v nebytových priestoroch. Po oboznámení sa so všeobecne záväzným nariadením mesta Zvolen 
č. 83/2004, v ktorom sa ustanovilo, že mesto nepovolí vytvorenie nového malého zdroja znečistenia ovzdušia, teda malej kotolne, však  spotrebitelia v meste Zvolen nežiadajú stavebný úrad o vydanie stavebného povolenia. 

Úrad tiež zistil, že mesto zabezpečuje dodržanie ustanovení, ktoré sú predmetom tohto správneho konania aj prostredníctvom stanovísk k územnému konaniu, keď napr. v rámci územného konania pre spoločnosť Lidl Slovenská republika, v.o.s., Veľkosklad potravín Lidl, Púchovská 12, Nemšová v záväznom stanovisku k územnému konaniu uviedlo: „Vykurovanie objektu žiadam v súlade s regulatívmi Územného plánu mesta Zvolen zabezpečiť napojením na centrálny zdroj tepla – teplovod prechádzajúci popod navrhované parkoviská.“. Podobné vyjadrenie obsahovalo aj záväzné stanovisko k územnému rozhodnutiu pre bytový komplex PANORÁMA Zvolen, Kimovská ulica zo dňa 11. 5. 2006, ktorý realizovala spoločnosť STAVOPROJEKT Zvolen, spol. s r.o., T. Vansovej 1440/1, 960 01 Zvolen. V tomto stanovisku mesto uviedlo: „Pred vydaním územného rozhodnutia, v súlade so záväzným regulatívom ÚPN mesta Zvolen (v časti Energetika, zásobovanie teplom) zabezpečiť a zmeniť v projekte vykurovanie bytového komplexu, jeho pripojením na centrálny zdroj tepla.“.

V dôsledku týchto skutočností nebola na stavebnom úrade vo Zvolene doteraz zaevidovaná a vybavovaná žiadna žiadosť o vydanie stavebného povolenia na vybudovanie malého zdroja znečistenia, s výnimkou jednej žiadosti, ktorá bola zamietnutá z dôvodu nepreukázania požadovaných náležitostí žiadosti. 

Spotrebitelia tepla v meste Zvolen, ktorí sú napojení na systém CZT alebo ktorých je možné na systém CZT pripojiť, nemajú možnosť výberu dodávateľa tepla a sú nútení odoberať teplo len zo systému CZT, bez ohľadu na cenu a kvalitu dodávok. Dodávatelia tepla do systému CZT v dôsledku toho nemajú na trhu konkurenciu, nemusia o zákazníka súťažiť, nemusia sa snažiť zlepšovať svoje služby, kvalitu a inovácie a táto situácia im umožňuje dlhodobo udržať sa na trhu bez ohľadu na efektívnosť poskytovaných služieb, pretože súťaž na trhu je obmedzená. 

Právna úprava dáva priestor na to, aby si každá obec vypracovala vlastnú koncepciu rozvoja obce v tepelnej energetike a zohľadnila v nej špecifiká daného územia. Dodržiavanie, príp. realizovanie jedného právneho predpisu však nesmie znamenať porušenie iného právneho predpisu s rovnakou alebo vyššou právnou silou. Dodržanie celého postupu spracovania a prijatia územnoplánovacej dokumentácie tak, ako je stanovený v príslušných právnych predpisoch, ešte nezaručuje, že takto schválené dokumenty, ktorých záväzná časť sa vyhlasuje všeobecne záväzným nariadením mesta, budú v súlade s celým právnym poriadkom SR. Mesto, ktoré vydáva všeobecne záväzné nariadenie však musí dbať na to, aby toto všeobecne záväzné nariadenie mesta bolo v súlade s právnymi predpismi vyššej právnej sily. Ak to tak nie je, mesto za túto skutočnosť nesie právnu zodpovednosť. Preto nie je relevantný ani argument mesta Zvolen, že ich postup pri spracúvaní územnoplánovacej dokumentácie bol plne v súlade so stavebným zákonom a tiež v súlade s § 31 písm. a) zákona o tepelnej energetike. Dodržanie procesného postupu pri vypracúvaní VZN ešte nezaručuje, že jeho obsahová stránka bude v súlade s celým právnym poriadkom. Úrad v správnom konaní neposudzoval dodržanie procesného postupu mesta pri vypracúvaní VZN a dokumentov, ktoré mu prechádzali, ale posudzuje súlad obsahovej stránky predmetného VZN so zákonom o ochrane hospodárskej súťaže. 

Záväzná časť Koncepcie územného rozvoja Slovenska v bode 12.2.5 ustanovuje: „Presadzovať uplatnením energetickej politiky SR, regionálnej energetickej politiky a využitím kompetencie miestnych orgánov samosprávy budovanie kogeneračných zdrojov na výrobu elektriny a tepla a tam, kde je to ekonomicky a environmentálne zdôvodniteľné, udržať a inovovať už vybudované systémy s centralizovaným zásobovaním obyvateľstva teplom“. Toto ustanovenie je prebraté aj do záväznej časti územnoplánovacej dokumentácie pre úroveň regiónu – do Územného plánu veľkého územného celku Banskobystrického kraja, regulatív 
č. 7.3.4.

Tieto územné koncepcie, s ktorými musí byť koncepcia rozvoja mesta v súlade, hovoria o inovácii a udržaní vybudovaných systémov CZT. Ako už bolo uvedené vyššie, ani tieto ustanovenia však nedávajú mestu priestor na to, aby v záujme ich naplnenia porušili akýkoľvek právny predpis, v našom prípade zákon o ochrane hospodárskej súťaže. Ak existuje viac možností ako dané ustanovenie vykladať alebo realizovať, subjekty sú povinné vybrať si tú možnosť, ktorá nebude v rozpore s inými právnymi predpismi. Postup mesta, ktorým zvýhodnilo dodávateľov tepla do systému CZT a obmedzilo možnosť výberu spotrebiteľov preto úrad považuje za taký, ktorý je v rozpore so zákonom.  Inovácie a udržiavanie existujúcich zdrojov na výrobu tepla je možné vykonať aj iným spôsobom, ktorý nebude v rozpore so zákonom. 

Úrad v rámci správneho konania nezistil žiadne právne relevantné skutočnosti, ktoré by nasvedčovali tomu, že mesto Zvolen pri vypracovaní a schvaľovaní územnoplánovacej dokumentácie nemohlo konať inak ako zakázať budovanie nových malých zdrojov znečistenia na území Zvolena a tam, kde je to možné uprednostniť pripojenie na centrálny zdroj tepla. Právne predpisy, podľa ktorých mesto Zvolen pri vypracúvaní Energetickej koncepcie postupovalo, dávali mestu priestor na to, aby si mesto Zvolen upravilo oblasť tepelnej energetiky podľa špecifík svojho územia a zároveň dodržalo aj ustanovenia iných právnych predpisov, v tomto prípade zákona o ochrane hospodárskej súťaže. 

Dňa 29. 9. 2005 podal proti časti G.3 Energetika VZN mesta Zvolen 
č. 83/2004, ktoré je aj predmetom tohto správneho konania, okresný prokurátor protest prokurátora. V proteste prokurátor okrem iného namietal aj rozpor s § 39 zákona. Protest prokurátora bol dňa 28. 11. 2005 prerokovaný za účasti prokurátora mestským zastupiteľstvom, na základe čoho mestské zastupiteľstvo prijalo uznesenie č. 128/2005, ktorým nevyhovuje protestu prokurátora.

Námietky mesta Zvolen

Mesto Zvolen opakovane odôvodňovalo svoj postup pri zapracovaní problematických ustanovení, ktoré sú predmetom tohto správneho konania, do koncepcie rozvoja mesta v tepelnej energetike a následne do všeobecne záväzného nariadenia mesta výrazne zlou kvalitou ovzdušia v regióne a negatívnym dopadom malých zdrojov znečisťovania  na životné prostredie. Poukazovali tiež na to, že v meste je z dôvodu jeho situovania v kotline výrazný počet inverzných dní v roku (viac než 100), kedy sú zhoršené rozptylové podmienky, čo má za následok, že mesto Zvolen je 8. najznečistenejšie mesto z hľadiska ovzdušia v SR. Veľké zdroje znečistenia ovzdušia reguluje štát a stredné zdroje znečistenia ovzdušia regulujú obvodné úrady životného prostredia. Malé zdroje znečistenia ovzdušia však nie sú komplexne kontrolované a regulované. Jednotlivé malé zdroje musia spĺňať emisné limity, ak je však týchto malých zdrojov znečistenia ovzdušia na menšom území veľa, v konečnom dôsledku podstatne vplývajú na zhoršenie kvality ovzdušia v oblasti. 

Úrad s týmto argumentom nesúhlasí. Ak by bolo cieľom uvedených ustanovení zabrániť znečisťovaniu ovzdušia, mesto sa nimi mohlo zaoberať v časti venujúcej sa ochrane prírody a ekológii, pričom obmedzenie ich vytvárania by podmienilo množstvom emisií. Zaradenie týchto ustanovení do časti Energetika a plošný zákaz vytvárania akýchkoľvek malých zdrojov znečistenia ovzdušia, bez ohľadu na množstvo emisii, ktoré znečisťujú ovzdušie však nasvedčuje tomu, že cieľom mesta pri zapracúvaní týchto ustanovení nebola len ochrana životného prostredia. 

Mesto Zvolen tiež poukazovalo na skutočnosť, že ustanovenia, ktoré sú predmetom tohto správneho konania, zapracovalo do koncepcie rozvoja mesta v tepelnej energetike z dôvodu, že na ich území existovala jedna zo šiestich teplární v SR a  systém zásobovania teplom na území mesta je vybudovaný tak, že niektoré mestské časti nemajú inú možnosť zásobovania teplom, pričom každým odpojením zo systému CZT sa znevýhodňujú podmienky pre tých obyvateľov mesta, ktorí túto možnosť nemajú. 

1. 1. 2005 nadobudla účinnosť novela zákona o tepelnej energetike, ktorou sa v § 20 ods. 3 ustanovilo, že odberateľ alebo konečný spotrebiteľ môže skončiť odber tepla aj dohodou s dodávateľom, ak uhradí dodávateľovi ekonomicky oprávnené náklady vyvolané odpojením od sústavy tepelných zariadení dodávateľa. Toto ustanovenie bolo do zákona o tepelnej energetike vložené aj z toho dôvodu, aby sa zabezpečilo, že vybudované teplárne, do ktorých boli investované finančné prostriedky štátu sa udržia na trhu a budú naďalej fungovať. Podľa vyjadrení Úradu pre reguláciu sieťových odvetví (článok v Pravde dňa 16. 2. 2006) predkladateľ zákona o tepelnej energetike chcel dosiahnuť to, aby odpájaním sa neboli poškodení ostatní odberatelia tepla, ktorí zostávajú. Časť nákladov vyvolaných odpojením centrálnemu výrobcovi bude hradená a časť dostanú ostatní neodpojení odberatelia ako náhradu rastu ceny tepla. 

Mesto Zvolen vo svojom stanovisku k výzve pred vydaním rozhodnutia uviedlo nasledujúce námietky:

„Mesto Zvolen prijatím VZN č. 83 nesledovalo zvýhodnenie postavenia jedného podnikateľského subjektu voči druhému, ale postupovalo v snahe naplniť záväznú časť Koncepcie územného rozvoja Slovenska 2001, a to udržať a inovovať už vybudované systémy s centralizovaným zásobovaním obyvateľstva teplom.“

Ako sme už uviedli vyššie, ak existuje viac možností ako dané ustanovenie vykladať alebo realizovať, subjekty sú povinné vybrať si tú možnosť, ktorá nebude v rozpore s inými právnymi predpismi. Mesto Zvolen si zvolilo možnosť, v rámci ktorej do svojho VZN zapracovalo ustanovenia, ktorými zvýhodnilo jedného podnikateľa oproti iným a tým obmedzilo súťaž a porušilo zákon. 

Mesto Zvolen tiež argumentovalo, že na území mesta pôsobí viacero výrobcov tepla a nikto nebráni týmto výrobcom, pokiaľ sú technicky schopní, dodávať teplo do systému CZT, resp. vybudovať si vlastné rozvody a nimi zásobovať ostatných potencionálnych odberateľov.

Všetky subjekty vyrábajúce teplo na území mesta Zvolen musia mať rovnaké právo rozhodnúť sa, či budú alebo nebudú dodávať vyrobené teplo do systému centrálneho zásobovania teplom a či vyrobené teplo budú používať len pre vlastnú potrebu alebo ho budú ďalej predávať odberateľom. Mesto nemôže podnikateľov k takémuto konaniu nútiť, ani ich znevýhodňovať preto, že tak nerobia. Podľa VZN 
č. 83/2004 má mesto uprednostniť pripojenie na centrálny zdroj tepla tam, kde sú pre toto riešenie optimálne územno-technické podmienky. Ak by sa vo Zvolene niektorý ďalší podnikateľ rozhodol dodávať teplo do systému CZT, znamenalo by to len to, že by sa dostal do skupiny tých podnikateľov, ktorí sú mestom Zvolen prostredníctvom VZN č. 83/2004 zvýhodnení.  

„Opätovne uvádzam ako jeden z najdôležitejších cieľov sledovaných sporným ustanovením zabezpečenie rovnocenných podmienok pre odberateľov (ústavné právo rovnosti), teda všetkých častí mesta. Nie všetky časti mesta majú rovnako vybudovanú infraštruktúru tak, aby si koncoví odberatelia mohli rovnocenne vyberať. Ak si iný subjekt vybuduje svoje rozvody a ponúkne kvalitatívne lepšie podmienky pre odberateľov (vrátane dopadov na životné prostredie), mesto nemá námietky voči takémuto riešeniu. Záujem o odpájanie sa zo systému je len tam, kde sú všetky súvisiace investície zrealizované, teda koncový odberateľ nemá žiadne vyvolané investície. Subjekty, ktoré podali podnet na PMÚ SR sú situované tam, kde verejné rozvody plynu vrátane prípojok sú už vybudované. Okrem iného táto časť je najviac atakovaná emisiami do ovzdušia, z hľadiska geografickej polohy je položené na najnižšíczh bodoch mesta a preto tu sú aj výrazne najhoršie rozptylové podmienky.“

Ústavné právo rovnosti sa nevzťahuje len na obyvateľov mesta Zvolen, ale Ústava SR zaručuje rovnosť v právach pre všetkých ľudí. Túto rovnosť nemožno chápať úzko, tak, že ak sa niektorý z obyvateľov Zvolena nemôže odpojiť od CZT, tak sa neodpojí nikto. Ústava SR hovorí o rovnosti všetkých ľudí v právach, to znamená, že každému človeku zaručuje rovnaké práva, ktoré sú ďalej rozpracované v Ústave SR, v zákonoch a v iných právnych predpisoch. Zákon o tepelnej energetike dáva všetkým odberateľom na území Slovenskej republiky zmluvnú voľnosť pri výbere dodávateľa tepla a zároveň im dáva možnosť skončiť odber tepla a ukončiť zmluvný vzťah.  Mesto Zvolen svojím VZN občanom Zvolena túto zmluvnú voľnosť a možnosť výberu dodávateľa obmedzilo, keď im stanovilo, že majú uprednostniť pripojenie na centrálny zdroj tepla tam, kde sú pre toto riešenie optimálne územno-technické podmienky a keď im nevydá stavebné povolenie na vybudovanie malého zdroja znečistenia. 

Všetci ľudia majú za rovnakých podmienok zaručené rovnaké práva, teda všetci musia mať zachovanú rovnakú možnosť vybrať si dodávateľa tepla, odoberať teplo zo systému CZT alebo sa z tohto systému odpojiť. 

„Všetky etapy obstarávania územného plánu – zadanie, koncept, návrh boli v súlade so zák. č. 50/76 Zb. o územnom plánovaní a stavebnom poriadku v platnom znení (stavebný zákon) vystavené verejnosti na pripomienkovanie, prerokované s verejnosťou a dotknutými orgánmi, správcami inžinierskych sietí a dotknutými fyzickými a právnickými osobami. Počas celého tohto procesu nebola doručená ani jedna pripomieka, alebo námietka k navrhovaným ustanoveniam. Teda všetky dotknuté subjekty vrátane spoločenstiev mali legálnu možnosť návrh pripomienkovať a formovať.“

Ako sme už uviedli vyššie, skutočnosť, že všetky povinné subjekty mali možnosť sa k návrhu vyjadriť, ani skutočnosť, že nemali pripomienky, ešte neznamenajú, že nedošlo k porušeniu zákona. Dodržanie jedného právneho predpisu a umožnenie všetkým subjektom sa vyjadriť nemôže ospravedlniť porušenie iného zákona. 

„Pred schvaľovaním územného plánu mesta mestským zastupiteľstvom vydal Krajský stavebný úrad súhlas podľa § 25 ods. 1 stavebného zákona, ktorým sa preskúma, okrem iného, či je: 
-	obsah návrhu v súlade so záväznou časťou územnoplánovacej dokumentácie vyššieho stupňa,
-	obsah návrhu a postup jeho obstarania a prerokovania v súlade s príslušnými právnymi predpismi.
Z uvedeného je zrejmé, že krajský stavebný úrad skúma súlad nielen z hľadiska procesného, ale aj súlad so všetkými hmotno-právnymi predpismi.“

Krajský stavebný úrad podľa zákona preskúmava len súlad s príslušnými právnymi predpismi. Toto ustanovenie nemožno vykladať tak, že Krajský stavebný úrad preskúmava predložený návrh so všetkými existujúcimi právnymi predpismi, ale len v rozsahu svojej kompetencie preskúma súlad s tými predpismi, ktoré sa priamo týkajú vypracúvania, schvaľovania a pod. územnoplánovacej dokumentácie, teda najmä súlad so stavebným zákonom, zákonom o tepelnej energetike, zákonom o obecnom zriadení a pod. Skutočnosť, že krajský stavebný úrad nenamietal rozpor so zákonom o ochrane hospodárskej súťaže nemožno považovať za dôkaz toho, že k porušeniu zákona nedošlo. 

„Argumentácia Úradu uvedená na str. 8 tretí odsek Výzvy pred vydaním rozhodnutia je len teoretická a hypotetická. Uvedené argumentácie sa zakladajú len na predpkladoch a domnienkach.“

Úrad dospel k daným záverom na základe vykonaného šetrenia a na svojich záveroch naďalej trvá.  

Pokuta

Podľa § 38 ods. 3 zákona úrad za porušenie zákazu podľa § 39 zákona uloží orgánu štátnej správy, orgánu územnej samosprávy alebo orgánu záujmovej samosprávy pokutu do výšky 2 000 000 Sk. 

Podľa § 38 ods. 10 zákona úrad pri ukladaní pokuty posudzuje závažnosť a dĺžku trvania porušovania ustanovení tohto zákona, porušovania ustanovení osobitného predpisu alebo porušovania podmienky, povinnosti alebo záväzku uloženého rozhodnutím úradu. Úrad pri posudzovaní závažnosti porušovania berie do úvahy jeho povahu, skutočný dopad na trh a tam, kde je účelné, veľkosť relevantného trhu. Okrem týchto kritérií úrad pri ukladaní pokuty berie do úvahy aj iné skutočnosti, najmä opakované porušovanie tým istým podnikateľom, odmietnutie podnikateľa spolupracovať s úradom, postavenie podnikateľa ako vodcu alebo iniciátora porušovania, získanie majetkového prospechu v dôsledku porušovania alebo neplnenia dohody obmedzujúcej súťaž v praxi.

Vychádzajúc z § 38 ods. 10 zákona úrad pri ukladaní pokuty posudzoval  závažnosť porušovania ustanovení zákona a dĺžku trvania porušovania ustanovení zákona. V rámci závažnosti porušovania sa berie do úvahy povaha porušenia, skutočný dopad na trh a tam, kde je to účelné veľkosť relevantného trhu. 

Podľa § 39 zákona môže dôjsť zo strany orgánu samosprávy k zvýhodneniu jedného podnikateľa oproti iným alebo môže dôjsť k obmedzeniu súťaže iným spôsobom. V prípade mesta Zvolen bol zvýhodnený podnikateľ Zvolenská teplárenská, a.s. a podnikateľ  MPBH, a.s. oproti ostatným existujúcim aj potenciálnym podnikateľom, pretože len títo dvaja podnikatelia dodávajú na území mesta Zvolen teplo do systému centrálneho zásobovania teplom, pričom mesto im prostredníctvom VZN a prostredníctvom vydávania stavebných povolení zabezpečilo stabilný počet odberateľov  a  množstvo predaného tepla, pretože v stavebnom konaní odmietne mesto všetky žiadosti  o odpojenie sa od centrálneho zdroja tepla a subjektom, ktoré teplo na území mesta ešte len začínajú odoberať  nedá inú možnosť, ako napojiť sa na existujúci systém centrálneho zásobovania teplom. Mesto Zvolen vydaním VZN č. 83/2004 zamedzilo odpájaniu spotrebiteľov od systému CZT a vytváraniu nových bytových a domových kotolní, ktoré by boli alternatívou k odoberaniu tepla zo systému CZT. Administratívnou bariérou sa tak posilnilo postavenie subjektov dodávajúcich teplo do systému CZT. Títo podnikatelia boli mestom zvýhodnení, pretože v dôsledku zásahu mesta získali súťažnú výhodu a zákazníkov, o ktorých by inak museli prostredníctvom konkurenčných nástrojov bojovať.

Mesto vytvorilo svojím nariadením umelú administratívnu bariéru vstupu na trh. Spotrebitelia sa síce mohli od systému CZT odpojiť, ale ak by tak urobili, mesto by im nevydalo stavebné povolenie na vybudovanie vlastnej domovej alebo bytovej kotolne, v dôsledku čoho by zostali bez dodávky tepla. Spotrebitelia tak stratili možnosť voľby a nemohli sa sami rozhodnúť a zvoliť si  dodávateľa tepla, ktorý by im poskytol najlepšie podmienky odberu. Naopak, boli nútení zostať v systéme CZT, bez ohľadu na jeho efektívnosť, kvalitu, cenu alebo iné odberné podmienky. 

V dôsledku tejto bariéry vstupu na trh nedochádzalo v meste Zvolen k budovaniu malých bytových alebo domových kotolní. Podľa vyjadrenia mesta v období od prijatia VZN nepožiadal o stavebné povolenie na vybudovanie takejto kotolne nikto, napriek tomu, že potenciálny záujem odberateľov existuje. Súťaž na trhu s tepelnou energiou v meste Zvolen bola teda počas účinnosti predmetného VZN obmedzená.

Mesto Zvolen vykonáva svoju pôsobnosť len v rámci svojho katastrálneho územia. K obmedzeniu súťaže teda došlo len na malom – lokálnom trhu, na trhu s tepelnou energiou v meste Zvolen.

K porušovaniu ustanovení zákona dochádza od účinnosti VZN č. 83/2004, t.j. od 20. 1. 2005, pričom predmetné VZN je stále účinné a pre rozhodovanie mesta v stavebnom konaní záväzné. Posudzované konanie mesta Zvolen je  trvacím správnym deliktom. Celková doba porušovania ustanovení zákona do dňa vydania rozhodnutia predstavuje obdobie 18 mesiacov.  Ide teda o strednodobé porušenie zákona. 

Úrad nezistil žiadne ďalšie skutočnosti, ktoré by odôvodňovali zvýšenie alebo zníženie uloženej pokuty. 

Na základe vyššie uvedených skutočností úrad rozhodol tak, ako je uvedené vo výrokovej časti tohto rozhodnutia.

Poučenie:

Podľa § 34 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu možno podať na Protimonopolný úrad Slovenskej republiky, odbor zneužívania dominantného postavenia, Drieňová 24, 826 03  Bratislava, rozklad do 15 dní odo dňa jeho doručenia. Podľa § 61 ods. 1 zákona č. 71/1967 Zb. o správnom konaní v znení neskorších predpisov včas podaný rozklad má odkladný účinok. Toto rozhodnutie je preskúmateľné Krajským súdom v Bratislave podľa § 247 Občianskeho súdneho poriadku po vyčerpaní riadnych opravných prostriedkov.

	Ing. Emília Babiaková
	riaditeľka odboru
	zneužívania dominantného postavenia

Rozhodnutie sa doručí:
Mestský úrad Zvolen
Ing. Miroslav Kusein
primátor mesta
Námestie Slobody 22
960 01  Zvolen